Πληροφορίες: Δ. Λογαράς

Εξαιρετικό Επείγον

**Αθήνα:** 17.07.2020

**Αρ. Πρωτ.:** 963

ΠΡΟΣ: κα. Δ. – Μ. Μιχαηλίδου, Υφυπουργό Εργασίας & Κοινωνικών Υποθέσεων

**ΚΟΙΝ: «Πίνακας Αποδεκτών»**

ΘΕΜΑ: «Άμεση διόρθωση της υπ. αριθ. πρωτ. 9549/16.07.2020 Πρόσκληση Εκδήλωσης Ενδιαφέροντος για την υλοποίηση πράξεων στο πλαίσιο της δράσης ‘Εναρμόνιση Οικογενειακής και Επαγγελματικής ζωής’ περιόδου 2020 – 2020**»**

***Κυρία Υπουργέ,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) με την παρούσα επιστολή της επιθυμεί να εκφράσει την έντονη ανησυχία και δυσαρέσκειά της διότι στην υπ. αριθ. πρωτ. 9549/16.07.2020 *«**Πρόσκληση Εκδήλωσης Ενδιαφέροντος για την υλοποίηση πράξεων στο πλαίσιο της δράσης ‘Εναρμόνιση Οικογενειακής και Επαγγελματικής ζωής’ περιόδου 2020 - 2020»* **αναφέρεται ότι τα ΚΔΑΠ – ΜΕΑ δεν μπορούν να συμμετέχουν στη δράση με περισσότερες της μιας οκτάωρης βάρδιας (βλ. σελίδα 16).**

Για την Ε.Σ.Α.μεΑ. η συγκεκριμένη πρόβλεψη οδηγεί σε νέους αποκλεισμούς (σε αντίθεση με ό, τι προβλέπεται στη Σύμβαση των Ηνωμένων Εθνών για τα Δικαιώματα των Ατόμων με Αναπηρίες, την οποία η χώρα μας έχει κυρώσει με τον ν.4074/2012 και ως εκ τούτου έχει δεσμευτεί να εφαρμόσει), σε βάρος των ατόμων με αναπηρία και των οικογενειών τους, εάν ληφθεί υπόψη ότι ο αριθμός των ΚΔΑΠ-ΜΕΑ δεν μπορεί να καλύψει τις υφιστάμενες ανάγκες και η λειτουργία διπλής βάρδιας από τη δική τους πλευρά συνιστά λύση ανάγκης.

Αξίζει να επισημανθεί ότι η Ε.Σ.Α.μεΑ. με το υπ. αριθ. πρωτ. 822/19.06.2020 έγγραφό της είχε ζητήσει από εσάς να συμμετάσχει στη διαβούλευση για την κατάρτιση της σχετικής ΚΥΑ και Πρόσκλησης Εκδήλωσης Ενδιαφέροντος, δυστυχώς όμως αυτό δεν λήφθηκε υπόψη με αποτέλεσμα τη συμπερίληψη της προαναφερθείσας πρόβλεψης, η οποία αγνοεί τις ανάγκες των ατόμων με αναπηρία και των οικογενειών τους επί τη βάσει του υφιστάμενου αριθμού των ΚΔΑΠ ΜΕΑ στη χώρα.

***Κυρία Υπουργέ,***

Ζητούμε από εσάς να διορθωθεί άμεσα η προαναφερθείσα πρόβλεψη της υπ. αριθ. πρωτ. 9549/16.07.2020 Πρόσκλησης Εκδήλωσης Ενδιαφέροντος, δίνοντας τη δυνατότητα στα ΚΔΑΠ ΜΕΑ της χώρας να συμμετέχουν στη εν λόγω δράση με δύο βάρδιες 8ωρης λειτουργίας.

Αναμένοντας άμεσα τις δικές σας ενέργειες.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

* κ. Σ. Σπυρίδων, Διευθύνοντα Σύμβουλο Ελληνικής Εταιρίας Τοπικής Ανάπτυξης & Αυτοδιοίκησης
* κ. Γ. Σταμάτη, Γενικό Γραμματέα Κοινωνικής Αλληλεγγύης & Καταπολέμησης της Φτώχειας
* Οργανώσεις - Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |